EURÓPSKA KOMISIA V Bruseli8. 5. 2019 JOIN(2019) 7 final SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2018





SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2018 Zhrnutie Od odovzdania Macaa Čínskej ľudovej republike v roku 1999 Európska únia (ďalej len „EÚ“) a jej členské štáty pozorne sledujú politický a hospodársky vývoj v Osobitnej administratívnej oblasti (ďalej len „OAO“) Macao podľa zásady „jedna krajina, dva systémy“. EÚ zastáva politiku „jednej Číny“ a podporuje zásadu „jedna krajina, dva systémy“ a jej vykonávanie. Táto výročná správa o vývoji v Macau sa vydáva v súlade so záväzkom prijatým voči Európskemu parlamentu v roku 1997. Zásada „jedna krajina, dva systémy“ fungovala aj v roku 2018 dobre, z čoho mala prospech OAO Macao, Čína ako celok i medzinárodné spoločenstvo. Dodržiava sa princíp právneho štátu a nezávislosť súdnictva, ako sa ukazuje v prípade súdnych konaní proti opozičnému poslancovi Sulu Souovi. Vo všeobecnosti sa dodržiavajú ľudské práva a základné slobody. Hoci macajský základný zákon chráni občianske slobody, politická opozícia je slabá a hlas občianskej spoločnosti je málo počuť. Základný zákon ani iné legislatívne akty nestanovujú možnosť usporiadať všeobecné voľby. EÚ však nabáda orgány Macaa, aby zabezpečili väčšiu účasť občanov na voľbách najvyššieho výkonného predstaviteľa OAO a na voľbách do zákonodarného zhromaždenia. To by zvýšilo ich legitimitu, podporu verejnosti a posilnilo správu vecí verejných. V roku 2018 dostalo Macao v rámci všeobecného pravidelného preskúmania situácie v Číne, ktoré sa konalo v novembri v Ženeve, dve odporúčania: jedno týkajúce sa ochrany migrujúcich pracovníkov a druhé v súvislosti s diskrimináciou LGBTI skupín. Znepokojujúcim problémom naďalej zostáva obchodovanie s ľuďmi. V roku 2018 macajské orgány podnikli alebo vyhlásili niekoľko iniciatív s cieľom posilniť národnú bezpečnosť, čím sa politika OAO priblížila k názorom kontinentálnej Číny: zákonodarné zhromaždenie schválilo novelu zákona, podľa ktorej zahraniční sudcovia nesmú rozhodovať o otázkach národnej bezpečnosti, schválilo tiež zákon o národnej hymne a oznámilo plánované zmeny zákonov o národnej bezpečnosti. Napriek obavám z narastajúcej autocenzúry macajské médiá naďalej vyjadrovali širokú škálu názorov. Macajskému hospodárstvu sa v roku 2018 darilo a zaznamenalo výrazný rast vďaka odvetviu hazardných hier a cestovného ruchu, veľmi nízku mieru nezamestnanosti a zdravú fiškálnu pozíciu. Vládou stanovený cieľ diverzifikovať hospodárstvo však ešte zďaleka nie je splnený. Iba 6,8 % zisku macajských kasín nepochádzalo z hazardných hier. Most medzi Hongkongom, Ču-chajom a Macaom bol slávnostne otvorený a sprístupnený verejnosti v októbri 2018. Tento významný infraštruktúrny projekt spája mesto Ču-chaj v kontinentálnej Číne s Hongkongom a Macaom; systém mostov a tunelov je dlhý 42 kilometrov (55 km vrátane prístupových ciest). Most vytvára lepšie spojenia medzi mestami veľkého regiónu v oblasti zálivu, umožní väčšiu integráciu s pevninou a súčasne prinesie nové príležitosti a výzvy. EÚ a Macao naďalej udržiavali dobré obchodné vzťahy a vysokú úroveň spolupráce. Politický vývoj V máji 2018 bol prodemokratický opozičný poslanec Sulu Sou usvedčený z nezákonného zhromažďovania za účasť na proteste v roku 2016. V decembri 2017 mu bol pozastavený mandát v zákonodarnom zhromaždení. Prokuratúra žiadala pre Sulu Soua a ďalšieho protivládneho aktivistu, Scotta Chianga, trest odňatia slobody za závažnú neposlušnosť. Súd však rozhodol, že trest odňatia slobody nie je opodstatnený, keďže protest bol nenásilný a trval krátko. Ak by Sulu Sou dostal trest odňatia slobody dlhší ako 30 dní, bol by vylúčený zo zákonodarného zhromaždenia, čo by ešte viac oslabilo už teraz slabú opozíciu. Po rozhodnutí súdu mohol Sulu Sou pokračovať v plnení svojich poslaneckých povinností. Obvinenia prokuratúry boli kritizované ako politicky motivované, ale rozhodnutie súdu dokazuje nezávislosť súdnictva. V marci vláda oznámila zámer novelizovať zákon o národnej bezpečnosti, „aby sa prispôsobil modernej spoločnosti“. Medzi záležitosťami, ktoré si vyžadujú súrnu aktualizáciu, boli uvedené postupy zbierania dôkazového materiálu vo vyšetrovaní trestných činov a osobitné pravidlá pre donucovacie opatrenia pri zhromažďovaní dôkazov. 3. júla zákonodarné zhromaždenie schválilo novelu zákona, podľa ktorej zahraniční sudcovia nesmú rozhodovať o otázkach národnej bezpečnosti. Národná bezpečnosť je široký pojem, a preto sa môže využívať na vylúčenie zahraničných sudcov z mnohých prípadov. Orgány uviedli, že novela je nevyhnutná na ochranu základných záujmov štátu. Toto rozhodnutie predstavuje výrazný krok späť zo súčasného zmiešaného právneho systému, ktorý Macau umožňuje využívať odborné znalosti zahraničných sudcov. Podľa oficiálnych údajov má 10 zo 49 sudcov v Macau zahraničné občianstvo, väčšinou portugalské.

V auguste 2018 prepustili dlhoročných právnych poradcov zákonodarného zhromaždenia portugalského pôvodu. Mali dočasné pracovné zmluvy, no náhle rozhodnutie spôsobilo v občianskej spoločnosti obavy z rastúcej snahy nahradiť portugalských/zahraničných odborníkov čínskymi. 14. augusta Macao schválilo zákon o národnej hymne, ktorého súčasťou je pokuta pre jednotlivcov, ktorí hymnu nerešpektujú. Zákon zahŕňa aj vyučovanie o histórií hymny v rámci školských osnov. V marci 2018 organizátori macajského literárneho festivalu zrušili účasť spisovateľov Jamesa Churcha, Jung Changovej a Suki Kimovej. Predtým boli neformálne upozornení, že im nebude možné zaručiť vstup do Macaa. PEN Hongkong vydal vyhlásenie, v ktorom vyjadril svoj nesúhlas s týmto „autoritatívnym krokom a cenzúrou“. Na tento incident treba nazerať v súvislosti so sériou zákazov v roku 2017, keď bol zahraničným novinárom a politickým aktivistom zamietnutý vstup do Macaa. Ako dôvod pre odmietnutie povolenia na vstup sa uvádzala národná bezpečnosť. Hoci macajské imigračné orgány majú právomoc odmietnuť vstup na územie OAO, nedostatočná transparentnosť v takýchto prípadoch naznačuje znepokojujúci trend smerom k politickej cenzúre. Rovnosť príležitostí, práva a slobody V rámci zásady „jedna krajina, dva systémy“, ktorá je zakotvená v základnom zákone Macaa, boli vo všeobecnosti aj naďalej dodržiavané ľudské práva a základné slobody obyvateľov Macaa a rovnako sa zachovávali aj princípy právneho štátu. Macao nezriadilo nezávislý orgán pre ľudské práva napriek odporúčaniu, ktoré vydal Výbor OSN proti mučeniu v decembri 2015. Všeobecné pravidelné preskúmanie situácie v Číne v novembri 2018 zahŕňalo aj sekciu o Macau. Macao dostalo odporúčania od dvoch krajín, z toho jedna je členským štátom EÚ: jedno odporúčanie vyzýva na ratifikáciu Medzinárodného dohovoru o ochrane práv všetkých migrujúcich pracovníkov a ich rodinných príslušníkov, druhé žiada zavedenie antidiskriminačných právnych predpisov na ochranu marginalizovaných skupín, medzi ktoré patria aj LGBTI skupiny. EÚ vyjadrila v predchádzajúcich správach obavy z diskriminácie na základe sexuálnej orientácie a rodovej identity. Tieto obavy sú obzvlášť naliehavé v oblasti zamestnanosti, vzdelávania a zdravotnej starostlivosti. Vzťahy medzi osobami rovnakého pohlavia nie sú ešte stále zahrnuté do legislatívneho aktu, v ktorom sa domáce násilie považuje za trestný čin. Výbor OSN pre hospodárske, sociálne a kultúrne práva takisto naliehal na Macao, aby prijalo komplexné antidiskriminačné právne predpisy. Sloboda tlače sa rešpektuje. Zdá sa, že existuje určitý stupeň autocenzúry, najmä v čínsky hovoriacich médiách a pri podávaní správ o záležitostiach Číny. Mimovládne organizácie a aktivisti v oblasti médií naďalej vyjadrujú obavy z autocenzúry. Ďalšou prekážkou pre slobodu tlače sú ťažkosti s prístupom k zdrojom a so získaním úplných informácií od orgánov. Obchodovanie s ľuďmi v Macau aj naďalej zostáva problémom. Macao má zákon proti obchodovaniu s ľuďmi, no je potrebné sprísniť presadzovanie práva v tejto oblasti. Napriek veľkému počtu sťažností je počet trestných stíhaní a odsúdení za obchodovanie s ľuďmi stále nízky. V roku 2018 orgány Macaa vyslali svojho zástupcu na siedmu konferenciu ministrov a zasadnutie vysokých úradníkov v rámci procesu z Bali, čím prejavili ochotu ďalej pokračovať v medzinárodnej spolupráci s cieľom bojovať proti obchodovaniu s ľuďmi. Počas každoročného zasadnutia spoločného výboru EÚ a Macaa v marci sa Macao zaviazalo spolupracovať s EÚ v boji proti obchodovaniu s ľuďmi. EÚ je pripravená obnoviť výmeny a spolupracovať s Macaom s cieľom poskytnúť odborné znalosti o najlepších postupoch riešenia tohto celosvetového problému. Občania Macaa majú aj naďalej slobodu zhromažďovania pri rozličných príležitostiach od manifestácií pri spomienke na protesty na námestí Tchien-an-men 4. júna až po boj za pracovné práva. V septembri bol schválený nový zákon o demonštráciách a zhromažďovaní, ktorý vyžaduje, aby demonštranti predložili oznámenie o demonštrácii polícii, a nie Úradu pre občianske a obecné záležitosti. Macao nepresadzuje účinne slobodu združovania a kolektívneho vyjednávania, ktorá je zakotvená v dohovoroch Medzinárodnej organizácie práce. EÚ nabáda Macao, aby prijalo nevyhnutné kroky s cieľom dodržiavať dohovory Medzinárodnej organizácie práce. V Macau neexistuje minimálna mzda, výnimkou sú pracovníci upratovacích a bezpečnostných služieb. Vláda plánuje zaviesť univerzálnu minimálnu mzdu pre všetkých pracovníkov v roku 2019. Hospodárska a sociálna nerovnosť je znepokojujúca. Neexistujú oficiálne údaje o miere chudoby. Vláda Macaa tvrdí, že v chudobe žije iba 2,3 % macajského obyvateľstva, no podľa odhadu organizácie občianskej spoločnosti to je okolo 10 %. V septembri Výbor OSN pre odstránenie rasovej diskriminácie (CERD) oznámil, že potreba znížiť mieru chudoby je dôležitou oblasťou záujmu. Výbor naliehal na vládu, aby podnikla kroky na odstránenie etnických hospodárskych nerovností a poskytla štatistické ukazovatele hospodárskych, sociálnych a kultúrnych práv, ako aj účinnosti prijatých opatrení. Macao pokračuje v boji proti korupcii a nestráni sa ani ostro sledovaných prípadov. V roku 2018 sa začalo vyšetrovanie v prípade predsedu Inštitútu na podporu obchodu a investícií v Macau a predsedu penzijného fondu, ktoré dokazuje odhodlanie vlády preukázať nulovú toleranciu voči korupcii zamestnancov verejnej správy. Hospodársky vývoj HDP Macaa v roku 2018 dosiahlo medziročný nárast o 4,7 % v porovnaní s nárastom o 9,7 % v roku 2017. Silný rast v roku 2017 prišiel po výraznom poklese v predchádzajúcich rokoch, keď bolo odvetvie kasín ovplyvnené kampaňou proti korupcii v kontinentálnej Číne. V roku 2018 zaradil MMF Macao na štvrté miesto v rebríčku najbohatších ekonomík na svete z hľadiska HDP na obyvateľa. Vláda implementuje dlhodobú stratégiu na diverzifikáciu hospodárstva, ale Macao je aj naďalej vo veľkej miere závislé od hazardných hier a cestovného ruchu. Rast v rokoch 2017 a 2018 bol spôsobený oživením odvetvia hazardných hier a pretrvávajúcim prílevom turistov. V roku 2018 na územie Macaa vstúpilo 35,8 milióna návštevníkov, čo v porovnaní s rokom 2017 predstavuje nárast o 9,8 %. Príjmy z hazardných hier stúpli o 14,0 % a dosiahli 303 miliárd MOP (približne 33 miliárd EUR). Macao má plnú zamestnanosť a vo veľkej miere závisí od zahraničných pracovníkov a odborníkov . Počas posledných siedmich rokov sa miera nezamestnanosti vytrvalo držala pod 2 % (aj v období hospodárskeho poklesu v rokoch 2014 – 2016) a rok 2018 nebol výnimkou. Inflácia sa zvýšila z 1,2 % v roku 2017 na 3,0 % v roku 2018. Hoci celkové hodnoty hospodárskeho rastu v roku 2018 sú dobré, rast sa v priebehu roka spomaľoval a zo 7,6 % v prvej polovici roka klesol na 2,0 % v druhej polovici. Príčinou spomalenia bol pokles investícií (najmä investícií do výstavby) a pomalší rast vývozu služieb (najmä vývozu v odvetví hazardných hier). 15. novembra najvyšší výkonný predstaviteľ Macaa, pán Fernando Čchuej Saj On, predniesol svoj posledný prejav o politike vo funkcii najvyššieho výkonného predstaviteľa. Hlavným cieľom zostáva posilnenie cestovného ruchu a odvetvia hazardných hier, ktoré sú najdôležitejšími hospodárskymi odvetviami Macaa. Prioritou je regulácia, fiškalizácia a podpora konkurencieschopnosti. Macao sa usiluje o hospodársku diverzifikáciu založenú na existujúcich hlavných odvetviach a s využitím existujúcej infraštruktúry s cieľom rozvinúť odvetvie výstav a kongresov, podporovať kreatívny priemysel a rozvíjať špecializované finančné podniky. Vláda prisľúbila aj podporu inovácií a malých a stredných podnikov tým, že poskytne stimuly pre podnikanie a zníži dane. Už dvanásty rok po sebe vláda ponúka balíček finančných dotácií vrátane peňažných dávok na zlepšenie živobytia obyvateľov.